送孟博二首  其一
作者：李光
朝代：宋

paragraphs: 我昔在閭里，燕居處中堂。
兒女滿眼前，嬉戲羅酒漿。
威命忽臨門，一物不得將。
回顧堂中人，獨汝在我傍。
舟行有蛟螭，夜宿畏虎狼。
豈無平生交，鄙遠多遁藏。
古藤底處所，敗驛無垣墻。
急雨挟風雷，漏水夜沒床。
竹屋聞號呼，老兵凍欲僵。
郡僚誰復顧，獨見李與黄。
時時餽一臠，稍稍葺兩廊。
生意春欲回，倒景照屋梁。
散步得幽徑，讀書有明窗。
僕夫浣我衣，鄰娃縫汝裳。
晨庖鱸膾美，密室沉水香。
文字可消憂，探索易老荘。
我唱汝輙和，不知歲月長。
葛洪隱岣嶁，蒼梧真帝鄉。
汝歸固不惡，淹泊庸何傷。
作詩送汝行，示汝鴻雁行。